CELEX: 32022D0668
Language: mt
Date: 2022-04-21 00:00:00
Title: Deċiżjoni tal-Kunsill (PESK) 2022/668 tal-21 ta’ April 2022 li temenda d-Deċiżjoni (PESK) 2021/2032 dwar miżura ta’ assistenza taħt il-Faċilità Ewropea għall-Paċi biex jiġu appoġġati l-unitajiet militari mħarrġa mill-Missjoni ta’ Taħriġ tal-UE fil-Mozambique

22.4.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 121/44
               
            
         DEĊIŻJONI TAL-KUNSILL (PESK) 2022/668
         tal-21 ta’ April 2022
         li temenda d-Deċiżjoni (PESK) 2021/2032 dwar miżura ta’ assistenza taħt il-Faċilità Ewropea għall-Paċi biex jiġu appoġġati l-unitajiet militari mħarrġa mill-Missjoni ta’ Taħriġ tal-UE fil-Mozambique
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28(1) u 41(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fid-19 ta’ Novembru 2021, il-Kunsill adotta d-Deċiżjoni (PESK) 2021/2032 (1), li tistabbilixxi miżura ta’ assistenza b’ammont ta’ referenza finanzjarja ta’ EUR 40 000 000(“l- ammont ta’ referenza finanzjarja”) maħsuba biex tkopri l-forniment ta’ tagħmir mhux imfassal biex iwassal forza letali u provvisti lill-unitajiet tal-forzi armati tal-Mozambique li għandhom jitħarrġu mill-Missjoni ta’ Taħriġ tal-UE fil-Mozambique (EUTM Mozambique).
                  
               
                     (2)
                  
                  
                     L-ammont ta’ referenza finanzjarja huwa biżżejjed biex jipprovdi tagħmir mhux iddiżinjat biex iwassal forza letali u provvisti kif imsemmi fl-Artikolu 1(3) tad-Deċiżjoni (PESK) 2021/2032 għal ħamsa mill-11-il unità tal-forzi armati tal-Mozambique li għandhom jitħarrġu mill-EUTM Mozambique matul il-perijodu 2021–2023. Sabiex jiġu indirizzati l-ħtiġijiet tas-sitt unitajiet li jifdal, l-ammont ta’ referenza finanzjarja jenħtieġ li jiżdied b’EUR 45 000 000.
                  
               
                     (3)
                  
                  
                     Għalhekk, jenħtieġ li d-Deċiżjoni (PESK) 2021/2032 tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni (PESK) 2021/2032 hija emendata kif ġej:
            
                        (1)
                     
                     
                        fl-Artikolu 1, il-paragrafu (4) huwa sostitwit kif ġej:
                        
                           “4.   It-tul ta’ żmien tal-Miżura ta’ Assistenza għandu jkun ta’ 36 xahar mid-data tal-konklużjoni tal-kuntratt bejn l-Amministratur għal Miżuri ta’ Assistenza li jaġixxi bħala uffiċjal ta’ awtorizzazzjoni u l-entità msemmija fl-Artikolu 4(2) f’konformità mal-Artikolu 32(2), punt (a), tad-Deċiżjoni (PESK) 2021/509.”;
                        
                     
                  
                        (2)
                     
                     
                        fl-Artikolu 2, il-paragrafu 1, huwa sostitwit kif ġej:
                        
                           “1.   L-ammont ta’ referenza finanzjarja maħsub biex ikopri n-nefqa relatata mal-Miżura ta’ Assistenza għandu jkun ta’ EUR 85 000 000.”.
                        
                     
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, il-21 ta’ April 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  Id-Deċiżjoni tal-Kunsill (PESK) 2021/2032 tad-19 ta’ Novembru 2021 dwar miżura ta’ assistenza taħt il-Faċilità Ewropea għall-Paċi biex jiġu appoġġati l-unitajiet militari mħarrġa mill-Missjoni ta’ Taħriġ tal-UE fil-Mozambique (ĠU L 415, 22.11.2021, p. 25).